ประกันชีวิตกวาดเบี้ย2.1แสนล.
ยอดขาย7เดือนโตเพิ่ม18%บิ๊ก10เจ้ายังยึดครองตลาด
17 ก.ย. 2555

ยอดขาย7เดือนโตเพิ่ม18%บิ๊ก10เจ้ายังยึดครองตลาด
10 บริษัทยังกินรวบเบี้ยประกันชีวิตไทย 93.38% ทำเงิน 1.99 แสนล้านบาท จากทั้งระบบ 2.13 แสนล้านบาท
สมาคมประกันชีวิตไทย รายงาน 7 เดือนแรก ธุรกิจประกันชีวิตทั้งระบบมีเบี้ยรับรวมทุกประเภท 2.13 แสนล้านบาท เพิ่มขึ้น 18% เมื่อเทียบกับงวดเดียวกันของปีที่ผ่านมา แยกเป็นเบี้ยปีแรก 4.46 หมื่นล้านบาท เพิ่มขึ้น 19% เบี้ยต่ออายุทั้งระบบมีจำนวน 1.45 แสนล้านบาท เพิ่มขึ้น 14.65% มีอัตราการต่ออายุของลูกค้าเก่าที่ 89% เพิ่มขึ้น 2% เบี้ยชำระครั้งเดียว หรือซิงเกิลพรีเมียม 2.35 หมื่นล้านบาท เพิ่มขึ้น 38% 
ทั้งนี้ 10 บริษัทแรกมีเบี้ยปีรับรวมกัน 1.99 แสนล้านบาท คิดเป็น 93.4% ของเบี้ยรับรวมทั้งหมด 2.13 แสนล้านบาท บริษัทที่มีส่วนแบ่งเบี้ยประกันรับรวมสูงสุดอันดับ 1 ได้แก่ บริษัท เอไอเอ สาขาประเทศไทย มีส่วนแบ่งการตลาด 26.1% ตามด้วยบริษัท เมืองไทยประกันชีวิต 12.8% บริษัท ไทยประกันชีวิต 12.5% บริษัท ไทยพาณิชย์ประกันชีวิต 10.2% บริษัท กรุงเทพประกันชีวิต 10.3% บริษัท กรุงไทยแอกซ่า ประกันชีวิต 7.1% บริษัท อลิอันซ์ อยุธยา ประกันชีวิต 5.6% บริษัท ไทยสมุทรประกันชีวิต 4% บริษัท ไอเอ็นจี ประกันชีวิต 2.8% และบริษัท ธนชาตประกันชีวิต 2%
ขณะที่อีก 6.62% หรือเบี้ย 1.4 หมื่นล้านบาท กระจายอยู่ใน 14 บริษัทขนาดกลางและเล็ก ซึ่งผู้บริหารมีความมั่นใจว่าจะสามารถขยายฐานลูกค้าให้เติบโตขึ้นได้ เพราะจำนวนประชาชนไทยที่ยังไม่มีประกันชีวิตมีสัดส่วนกว่า 70% ที่อาศัยอยู่ในต่างจังหวัด โดยเน้นขายประกันที่ให้ความคุ้มครองชีวิตซึ่งเบี้ยต่ำ เหมาะสมกับรายได้ของฐานลูกค้า
นายโดนอลด์ คาร์ดีน ประธานกรรมการบริหารและกรรมการผู้จัดการ บริษัท สยามซัมซุง ประกันชีวิต เปิดเผยว่า บริษัทเน้นช่องทางการขายผ่านตัวแทนเป็นหลัก โดยครึ่งปีหลังจะเพิ่มตัวแทนให้เป็น 6,000 คน จากปัจจุบันที่มีอยู่ 4,000 คน เพื่อผลักดันยอดขายใหม่ให้ได้ 901 ล้านบาท ตามเป้าหมายที่วางไว้
นายสมโพชน์ เกียรติไกรวัล รองกรรมการผู้จัดการอาวุโสสายงานการบริหาร บริษัท โตเกียวมารีนประกันชีวิต (ประเทศไทย) กล่าวว่า ช่องทางตัวแทนทำยอดขายหลักให้กับบริษัท ขณะเดียวกันได้มองหาช่องทางการขายอื่นๆ เพิ่มเติม เพื่อเพิ่มการเติบโตให้กับบริษัท ซึ่งบริษัทได้ทำการสรรหาตัวแทนใหม่ๆ เข้ามาร่วมงานเพิ่มขึ้น ควบคู่กับการหาพันธมิตรการขายไปพร้อมๆ กัน เช่น การขายผ่านบริษัทขายตรงและธนาคาร